החדשות - בת 9 טבעה בחוף בחיפה, מצבה קשה
בת 9 טבעה בחוף נאות בעיר חיפה, חובשים ופרמדיקים של מד"א שהוזעקו למקום העניקו לה טיפול מציל חיים ופינו אותה לבית החולים כשהיא מונשמת
חדשות 2 | החדשות | פורסם 09/06/18 19:40
זירת הטביעה - חוף נאות בחיפה | צילום: תיעוד מבצעי מד"א
טביעה בחיפה: ילדה בת 9 פונתה היום (שבת) לבית החולים רמב"ם בחיפה כשהיא מורדמת ומונשמת לאחר שטבעה בחוף נאות שבעיר. חובש מד"א גל סטבסקי סיפר כי "ראיתי את הילדה שוכבת על החוף בסמוך לקו המים כשהיא בהכרה מעורפלת". רק אתמול ילד כבן 6 נפצע באורח אנוש לאחר שטבע בבריכה ביישוב סמוך לירושלים.
חובשים ופרמדיקים של מד"א שהוזעקו לחוף נאות בחיפה העניקו לילדה טיפול ראשוני ופינו אותה תוך שהיא מונשמת, לבית החולים רמב"ם בעיר. "עוברי אורח משו את הילדה מהים", תיאר סטבסקי. "הענקתי לה טיפול רפואי ראשוני שכלל מתן חמצן והיא פונתה במהירות לבי"ח בניידת טיפול נמרץ של מד"א כשמצבה קשה".
אירוע זה מצטרף לאירוע שהתרחש אתמול כשילד כבן 6 נפצע באורח אנוש לאחר שטבע בבריכה ביישוב סמוך לירושלים. חובשים ופרמדיקים של מד"א שהוזעקו למקום ביצעו בילד פעולות החייאה ופינו אותו לבית החולים הדסה הר הצופים כשהוא מורדם ומונשם.
"כשהגענו לבית הובילו אותנו בחצר", שיחזר חובש בימבולנס מד"א יונתן כהן. "בסמוך לבריכה שכב ילד כבן 5 מחוסר הכרה כשהוא ללא דופק וללא נשימה. הענקנו לו טיפול רפואי וביצענו בו פעולות החייאה והוא פונה בניידת טיפול נמרץ של מד"א תוך כדי המשך טיפול רפואי מציל חיים לבי"ח הדסה הר הצופים כשמצבו אנוש".
לפני כ-3 שבועות טבעה למוות פעוטה כבת שנתיים וחצי בבריכה פרטית באחד המושבים בדרום מישור החוף. המשטרה פתחה בחקירה. במקרה אחר באותו היום, בפארק אפק שבמקורות הירקון, בת שנתיים טבעה וצוות מד"א שהוזעק למקום פינה אותה לבית החולים שניידר כשמצבה קשה מאוד.
בעקבות טביעות של ילדים בתקופה האחרונה ארגון בטרם לבטיחות ילדים מפרסם את הנתונים: לאורך 10 השנים האחרונות מתו 175 ילדים בטביעה. עד כה, בשנת 2018 טבעו למוות 18 ילדים. לשם השוואה, בשנת 2017 כולה טבעו למוות 15 ילדים.
"לצערנו אנו עדים השנה למספר חריג של תמותת ילדים מטביעה, וזה עוד לפני שחופשת הקיץ החלה", מסרה אורלי סילבינגר מנכ"לית ארגון בטרם לבטיחות ילדים. "הקפדה על הנחיות הבטיחות יכולה להציל חיים: אין להיכנס לים בחוף ללא מציל. כשמדובר בילד מתחת לגיל 5 או שאינו יודע לשחות חובה על מבוגר אחראי להיות במרחק נגיעה ובהשגחה פעילה, ללא כל הסחת דעת".